Document ID: 32009D0012

ODLOČBA KOMISIJE
z dne 19. decembra 2008
o odobritvi metod za razvrščanje prašičjih trupov na Danskem
(notificirano pod dokumentarno številko C(2008) 8498)
(Besedilo v danskem jeziku je edino verodostojno)
(2009/12/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 3220/84 z dne 13. novembra 1984 o določitvi lestvice Skupnosti za razvrščanje prašičjih trupov (1) in zlasti člena 5(2) Uredbe,
ob upoštevanju naslednjega:
(1)
Člen 2(3) Uredbe (EGS) št. 3220/84 določa, da je treba prašičje trupe razvrščati z ocenjevanjem mesnatosti v skladu s statistično preizkušenimi metodami ocenjevanja, ki temeljijo na fizičnih meritvah enega ali več anatomskih delov prašičjega trupa. Odobritev metode razvrščanja je odvisna od skladnosti metode z maksimalnim odstopom statistične napake pri ocenjevanju. To odstopanje določa člen 3(2) Uredbe Komisije (EGS) št. 2967/85 z dne 24. oktobra 1985 o podrobnih pravilih za uporabo lestvice Skupnosti za razvrščanje prašičjih trupov (2).
(2)
V skladu z Odločbo Komisije 92/469/EGS (3) so na Danskem odobrene štiri metode za razvrščanje prašičjih trupov.
(3)
Zaradi tehničnih prilagajanj je Danska prosila Komisijo za odobritev posodobitve štirih odobrenih metod in uporabe dveh posodobljenih metod (Autofom DK in FOM II) ter je predložila rezultate svojih poskusov z razkosanjem v drugem delu protokola v skladu s členom 3(3) Uredbe (EGS) št. 2967/85.
(4)
Proučitev tega zahtevka je pokazala, da so pogoji za odobritev navedenih metod razvrščanja izpolnjeni.
(5)
Sprememba naprav ali metod razvrščanja se lahko odobri samo z novo odločbo Komisije, sprejeto na podlagi pridobljenih izkušenj. Zato se lahko zdaj veljavna odobritev prekliče.
(6)
Zaradi jasnosti je treba Odločbo 92/469/EGS razveljaviti in nadomestiti z novo odločbo.
(7)
Ukrepi, predvideni s to odločbo, so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO ODLOČBO:
Člen 1
Za razvrščanje prašičjih trupov na Danskem se v skladu z Uredbo (EGS) št. 3220/84 odobri uporaba naslednjih metod:
(a)
naprava, imenovana „Klassificeringscenter (KC)“, in z njo povezane metode ocenjevanja, ki so podrobno opredeljene v delu 1 Priloge;
(b)
naprava, imenovana „Fat-O-Meater/Manuel Klassificering (FOM/MK)“, in z njo povezane metode ocenjevanja, ki so podrobno opredeljene v delu 2 Priloge;
(c)
naprava, imenovana „Uni-Fat-O-Meater (Uniform)“, in z njo povezane metode ocenjevanja, ki so podrobno opredeljene v delu 3 Priloge;
(d)
naprava, imenovana „Fully automatic ultrasonic equipment (AutoFOM 1)“, in z njo povezane metode ocenjevanja, ki so podrobno opredeljene v delu 4 Priloge;
(e)
naprava, imenovana „Updated fully automatic ultrasonic equipment (AutoFOM DK)“, in z njo povezane metode ocenjevanja, ki so podrobno opredeljene v delu 5 Priloge;
(f)
naprava, imenovana „Fat-O-Meater II (FOM II)“, in z njo povezane metode ocenjevanja, ki so podrobno opredeljene v delu 6 Priloge.
Člen 2
Spremembe naprav ali metod ocenjevanja niso dovoljene.
Člen 3
Odločba 92/469/EGS se razveljavi.
Člen 4
Ta odločba je naslovljena na Kraljevino Dansko.
V Bruslju, 19. decembra 2008

Labels: 12
18
17